Példaképeink: Szlovenszkói magyar cserkészvezetők

Beszédes Lajos
(1898-1984) Jegyző, tanár, cserkésztiszt. 1913-ban lett cserkész a komáromi „Turul” csapatban. Belső munkatársa volt Mi Lapunk, később a Tábortűz c. cserkészújságoknak. Megszervezte a csehszlovákiai magyar cserkésztiszt képzést, ún. Magyar Erdei Iskolát. 1937-ben a hollandiai jamboreen a kislétszámú magyar küldöttség vezetője. Kivándorlása után Amerikában a híres Boys Town-ban tanított és cserkészcsapatot vezetett. Bekapcsolódott a Külföldi Magyar Cserkészszövetség munkájába is.

Bíró Lucián 
(1898-1990) Bencés pap, tanár, cserkésztiszt, kerületi cserkészparancsnok. A Tábortűz megalapítója és szerkesztője. Számos cserkész, pedagógiai és katolikus könyv szerzője, illetve szerkesztője volt. 1925-1939 között a komáromi Jókai csapat parancsnoka. 1933-ban a gödöllői jamboreen a Magyar Alosztály küldöttségének vezetője Mrenna Józseffel együtt. 1937-ben állandó nyaralótelepet létesített Szklenófürdőnél az ifjúságnak. 1938-ban beválasztják a Magyar Cserkészszövetség Intéző Bizottságába. A Szlovákiai Magyar Cserkészszövetség 1990-es újjáalakításában kivette részét, haláláig annak szellemi irányítója.

Mrenna József
(1880-1956) Tanár, iskolaigazgató és tanügyi főtanácsos, cserkésztiszt, a Tábortűz felelős szerkesztője. 1928-ban lett az érsekújvári Czuczor Gergely cserkészcsapat parancsnoka. 1929-től a szlovenszkói magyar alosztály cserkésztitkára, majd 1937-től főparancsnoka lett. 1933-ban a gödöllői jamboreen a Magyar Alosztály küldöttségének vezetője Bíró Lúciánnal együtt. 1938-ban beválasztják a Magyar Cserkészszövetség Intéző Bizottságába, egyúttal a komáromi cserkészkerület elnöke. 1945-ben Magyarországra távozik és Budapesten élt haláláig.

Hornyák Odiló
Tanár, cserkésztiszt. A magyar cserkészmozgalom kezdeteikor elsők között szervezi meg 1914-ben a pozsonyi cserkészcsapatot. Az I. világháború után újjászervezi a csapatot,  annak parancsnoka 1926-ig. 1921-ben Scherer Lajossal közösen összeállítják a Szlovenszkói Magyar Cserkészszövetség alapszabálytervezetét. 1928-ig az érsekújvári cserkészcsapat parancsnoka, majd az ipolysági cserkészcsapat cserkésztisztje és másodparancsnoka. 1938-ban beválasztják a Magyar Cserkészszövetség Intéző Bizottságába.

Ifj. Aixinger László
A Pozsonyi Magyar Főiskolások cserkészcsapatának vezetője, a Tábortűz munkatársa. 1939-ben megalakítja a Szlovákiában maradt magyar cserkészcsapatokkal a Szlovákiai Magyar Cserkészszövetséget, majd annak betiltásáig országos főparancsnoka.

Krendl Gusztáv
A pozsonyi cserkészcsapat parancsnoka Hornyák Odiló távozása után 1931-ig, amikor távozik a pozsonyi csapatból. 1928-29 között a Szlovenszkói Magyar Alosztály titkára.

Wurm Gusztáv
Losonci magyar cserkésztiszt, A Csehszlovák Cserkészszövetség Szlovenszkói országos főtitkára 1930-tól. Rendszeresen részt vett a Magyar Alosztály ülésein, hivatalából próbálta – inkább kevesebb, mint több – sikerrel előmozdítani az magyar cserkészek ügyét.

Vilkovszky Armand
Az 1920-as évek elejétől a kassai cserkészek parancsnoka. Ízig-vérig cserkész, turista. A Magyar Alosztály több közös programjának megszervezésében részt vett. 1938-ban beválasztják a Magyar Cserkészszövetség Intéző Bizottságába.

Bottló Vince
A nagymegyeri cserkészcsapat alapítója, majd parancsnoka. 1933-ban a gödöllői jamboreen a Magyar Alosztály küldöttségének tagja. 1934-ben részt vesz az I. Magyar Erdei Iskolán. 1934-től aktívan részt vesz a Magyar Alosztály életében, több közös programjának megszervezéséből kivette részét. Az 1935-ös lengyelországi (Spala) szláv jamboreen, 1936-ban Pozsonyban a csehszlovákiai magyar cserkészet 25 éves jubileuma alkalmából rendezett  pünkösdi cserkésznapokon és az 1937-es hollandiai világjamboreen résztvevő szlovenszkói magyar küldöttség egyik vezetője.

Freibesz Flóra
A szlovenszkói magyar leánycserkészet egyik vezetőegyénisége. Pozsonyi cserkészparancsnoknő, rendszeresen publikál a Tábortűz oldalain a leánycserkészet gondjaival, irányelveivel összefüggésben írásokat.  1937-ben összeállítja a szlovenszkói magyar leánycserkészek próbarendszerét, illetve kidolgozza annak azon próbapontjait, amik eltérnek a Csehszlovákiai Cserkészszövetség anyagától. A próbarendszert, illetve annak kidolgozását a Tábortűzben 1938-ban publikálja.
 
Kiegészítés:
Nagyon nehéz olyan vezetőket kiválasztani, akik a Szlovenszkói Magyar Cserkészalosztály munkájában országos jelentőségű tevékenységgel vették ki részüket. Az alosztály mint olyan 1926-ban született meg, amikor Kanderstegben a cserkésztiszti konferencián megegyezés született a csehszlovákiai magyar cserkészek helyzetéről. Az alosztálynak tagjai voltak a prágai és a brűnni magyar főiskolások cserkészcsapatai is, akikből később a sarlós nemzedék, élén Balogh Edgárddal nőtt ki. 
A Magyar Alosztály évente min. egy tanácsülést tartott, ahol jelen volt minden csapat vagy raj képviselője. A tanács határozatait aztán a magyar titkárnak kellett megvalósítania/megvalósítattatnia. Ő volt az, aki képviselte az Alosztályt a Csehszlovák Cserkészszövetség intéző bizottságának ülésein. Elmondhatjuk, azt, hogy az alosztály mozgatója elsősorban az a néhány lelkes cserkésztiszt volt, akik a Tábortűz szerkesztőbázisához közvetlenül vagy közvetve tartoztak.
Végül itt említem meg Scherer Lajost, akit lehet szeretni vagy nem szeretni. Viszont tény, hogy a első világháborút követően az 1920-as éves végéig elsősorban neki köszönheti a szlovenszkói magyar cserkészmozgalom, hogy megmaradt szervezett formájában. 1921. januárjában elindítja A Mi Lapunkat, mely a Zászlónk hagyományait követte, de liberálisabb szellemben. Scherer itt erősen propagálta a cserkészetet, sőt havilapja a csehszlovákiai magyar csapatok egyedüli kapcsolattartója lett. Ugyan 1921. júniusában Hornyák Odilóval és többekkel közösen összeállítja a Szlovenszkói Magyar Cserkészszövetség alapszabály tervezetét, végül ezt 1923-ban elutasítja a minisztérium. Igaz addigra a szövetséghez előzetesen 11 magyar cserkészcsapat csatlakozott… 1926-ig nem is sikerült rendezni a magyar cserkészek helyzetét, de ezt már említettem. 

2003-04-02						Kismedve

Tehát összesítve:

Ifj. Aixinger László 
Beszédes Lajos 
Bíró Lucián 
Bottló Vince 
Freibesz Flóra 
Hornyák Odiló 
Krendl Gusztáv 
Mrenna József 
Scherer Lajos 
Vilkovszky Armand 
Wurm Gusztáv